b'\n_START_ARTICLE_\nHeinrichin tapahtuma\n_START_PARAGRAPH_\nHeinrichin tapahtumat tarkoittavat ilmastovaihteluja, jotka johtuvat j\xc3\xa4\xc3\xa4vuorten \xc3\xa4killisest\xc3\xa4 lis\xc3\xa4\xc3\xa4ntymisest\xc3\xa4 j\xc3\xa4\xc3\xa4kauden aikana. Niiden aikana valtamereen virtasi suuri m\xc3\xa4\xc3\xa4r\xc3\xa4 viile\xc3\xa4\xc3\xa4 vett\xc3\xa4, joka salpasi Golfvirran ja Pohjois-Atlantin termohaliinikierron. Seurauksena oli ilmaston voimakas kylmeneminen, sill\xc3\xa4 termohaliinikierto kuljettaa l\xc3\xa4mp\xc3\xb6\xc3\xa4 pohjoisille leveysasteille. Nuorempaa dryaskautta pidet\xc3\xa4\xc3\xa4n Heinrichin tapahtumana. Sen syyn\xc3\xa4 pidet\xc3\xa4\xc3\xa4n Kanadan yll\xc3\xa4 olleen valtavan Laurentian j\xc3\xa4\xc3\xa4tik\xc3\xb6n ajoittaisia romahtamisia._NEWLINE_Heinrichin tapahtumat n\xc3\xa4kyv\xc3\xa4t valtameren pohjakerrostumissa j\xc3\xa4\xc3\xa4vuorten kuljettaman moreeni- ja muun aineksen m\xc3\xa4\xc3\xa4r\xc3\xa4n kasvuna sek\xc3\xa4 planktoneli\xc3\xb6st\xc3\xb6n m\xc3\xa4\xc3\xa4r\xc3\xa4n pienenemisen\xc3\xa4. Alun perin kerroksista erotettiin kuusi t\xc3\xa4llaista tapahtumaa, joille annettiin nimet H1\xe2\x80\x93H6. Meri viileni varsinkin subtropiikissa, ja j\xc3\xa4\xc3\xa4tik\xc3\xb6t laajenivat kaikkialla maailmassa. Viileneminen tuntui eniten Pohjois-Atlantilla nimenomaan aivan Gr\xc3\xb6nlannin etel\xc3\xa4puolella._NEWLINE_Heinrichin tapahtumia sattui viime j\xc3\xa4\xc3\xa4kaudella noin 3\xc2\xa0000\xe2\x80\x938\xc2\xa0000 vuoden v\xc3\xa4lein._NEWLINE_Jakson pituus voi vaihdella jopa v\xc3\xa4lill\xc3\xa4 3\xc2\xa0000\xe2\x80\x9314\xc2\xa0000 vuotta._NEWLINE_Heinrichin tapahtumaan liittyy Bondin kierto, joka on kahden Heinrichin tapahtuman v\xc3\xa4li. Tapahtumat on nimetty paleoklimatologi Hartmut Heinrichin mukaan.\n_START_SECTION_\nHeinrichin tapahtuman syyt\n_START_PARAGRAPH_\nEr\xc3\xa4\xc3\xa4n teorian mukaan Heinrichin tapahtuma johtui Pohjois-Amerikan mannerj\xc3\xa4\xc3\xa4tik\xc3\xb6n v\xc3\xa4r\xc3\xa4htelyst\xc3\xa4: suureksi paisunut j\xc3\xa4\xc3\xa4kentt\xc3\xa4 romahtaa oman painonsa alla ajoittain mereen. Syyn\xc3\xa4 voi olla se, ett\xc3\xa4 j\xc3\xa4\xc3\xa4kentt\xc3\xa4 painaa maankuorta kuopalle, mik\xc3\xa4 lis\xc3\xa4\xc3\xa4 j\xc3\xa4\xc3\xa4tikk\xc3\xb6\xc3\xa4 l\xc3\xa4mmitt\xc3\xa4v\xc3\xa4n maal\xc3\xa4mm\xc3\xb6n m\xc3\xa4\xc3\xa4r\xc3\xa4\xc3\xa4. T\xc3\xa4ll\xc3\xb6in j\xc3\xa4\xc3\xa4 sulaa ainakin pohjastaan ja l\xc3\xa4htee liukuun kohti merta. Etel\xc3\xa4mantereen sis\xc3\xa4ll\xc3\xa4 tiedet\xc3\xa4\xc3\xa4n olevan sulia j\xc3\xa4\xc3\xa4n alaisia j\xc3\xa4rvi\xc3\xa4._NEWLINE_MacAyealin mukaan j\xc3\xa4\xc3\xa4vuorien runsas vapautuminen mereen johtuu siit\xc3\xa4, ett\xc3\xa4 maasta tuleva l\xc3\xa4mp\xc3\xb6 l\xc3\xa4mmitt\xc3\xa4\xc3\xa4 aika ajoin j\xc3\xa4\xc3\xa4tik\xc3\xb6n alla olevaa routakerrosta. Kun routa sulaa, osa j\xc3\xa4\xc3\xa4tik\xc3\xb6st\xc3\xa4 liukuu j\xc3\xa4\xc3\xa4vuoriksi mereen. Kun maasta tuleva l\xc3\xa4mp\xc3\xb6 v\xc3\xa4henee, j\xc3\xa4\xc3\xa4kentt\xc3\xa4 alkaa taas kasvaa. Dentonin mallissa ilmaston kylmeneminen aiheuttaa j\xc3\xa4\xc3\xa4kent\xc3\xa4n kasvua, jonka seurauksena osa j\xc3\xa4\xc3\xa4kent\xc3\xa4st\xc3\xa4 valuu lauttaj\xc3\xa4\xc3\xa4ksi ja j\xc3\xa4\xc3\xa4vuoriksi mereen. J\xc3\xa4lkimm\xc3\xa4ist\xc3\xa4 ajatusta tukee se, ett\xc3\xa4 Heinrichin tapahtumien v\xc3\xa4li n\xc3\xa4ytt\xc3\xa4\xc3\xa4 lyhenev\xc3\xa4n j\xc3\xa4\xc3\xa4kauden edetess\xc3\xa4 ja keskim\xc3\xa4\xc3\xa4r\xc3\xa4isen ilmaston kylmetess\xc3\xa4 sek\xc3\xa4 j\xc3\xa4\xc3\xa4m\xc3\xa4\xc3\xa4r\xc3\xa4n kasvaessa. Viime j\xc3\xa4\xc3\xa4kautta aikaisempien j\xc3\xa4\xc3\xa4kausien Heinrichin tapahtumista on vain jonkin verran julkaistua todistusaineistoa._NEWLINE_Heinrichin tapahtumalle on ominaista j\xc3\xa4\xc3\xa4vuorien suuri m\xc3\xa4\xc3\xa4r\xc3\xa4 verrattuna pienemp\xc3\xa4n\xc3\xa4 DO-tapahtuman viilenemiseen, joka johtuu termohaliinikierron osittaisesta katkeamisesta. Tapahtuma kesti aina yli 1\xc2\xa0000 vuotta ja toistui noin 7\xc2\xa0000 vuoden v\xc3\xa4lein. Heinrichin tapahtuman, Golfvirran katkeamisen, laukaisi vain 0,15 sverdrupin suuruinen sulamisvesivirta, ja sen lopetti 0,03 Sv suuruinen sulamisvesivirran v\xc3\xa4heneminen. Heinrichin tapahtuma edelsi pitk\xc3\xa4\xc3\xa4 DO-tapahtumaa, seuraavat DO-tapahtumat lyheniv\xc3\xa4t asteittain. T\xc3\xa4m\xc3\xa4 n\xc3\xa4kyy joissakin j\xc3\xa4\xc3\xa4kauden l\xc3\xa4mp\xc3\xb6tilak\xc3\xa4yriss\xc3\xa4 vaimenevana l\xc3\xa4mp\xc3\xb6tilan v\xc3\xa4r\xc3\xa4htelyn\xc3\xa4. Heinrichin tapahtuma n\xc3\xa4kyy Atlantilla paksuina j\xc3\xa4\xc3\xa4vuorten tuottamina sorakerrostumina ja Etel\xc3\xa4mantereen hiilidioksidik\xc3\xa4yr\xc3\xa4ss\xc3\xa4. Pohjois-Atlantin ymp\xc3\xa4rist\xc3\xb6ss\xc3\xa4 ilmasto kylmeni mutta Etel\xc3\xa4-Atlantilla l\xc3\xa4mpeni. Antarktis l\xc3\xa4mpeni hitaasti. Nimenomaan subtrooppisella Atlantilla ilmasto kylmeni voimakkaasti.'